b'\n_START_ARTICLE_\nErnest Bevin\n_START_PARAGRAPH_\nErnest Bevin (9. maaliskuuta 1881 \xe2\x80\x93 14. huhtikuuta 1951) oli ty\xc3\xb6v\xc3\xa4enpuoluetta edustanut brittil\xc3\xa4inen poliitikko ja ammattiyhdistysjohtaja. Antikommunistina tunnettu Bevin oli Yhdistyneen kuningaskunnan ulkoministerin\xc3\xa4 kylm\xc3\xa4n sodan alkuvaiheessa vuosina 1945\xe2\x80\x931951. H\xc3\xa4n oli poliittinen realisti ja kannatti Britannian l\xc3\xa4heist\xc3\xa4 suhdetta Yhdysvaltojen kanssa. Bevinin el\xc3\xa4m\xc3\xa4kerran kirjoittajan Alan Bullockin mukaan h\xc3\xa4n oli yksi perinteisen linjan ulkoministereist\xc3\xa4.\n_START_SECTION_\nLapsuus ja nuoruus\n_START_PARAGRAPH_\nBevin j\xc3\xa4i orvoksi kahdeksanvuotiaana \xc3\xa4itins\xc3\xa4 kuollessa, eik\xc3\xa4 h\xc3\xa4n koskaan tuntenut is\xc3\xa4\xc3\xa4ns\xc3\xa4. H\xc3\xa4n k\xc3\xa4vi kaksi vuotta Haywardin koulua Credotonissa vuosina 1890-92. Ansaitakseen elantonsa h\xc3\xa4n joutui tekem\xc3\xa4\xc3\xa4n erilaisia t\xc3\xb6it\xc3\xa4 muun muassa hotellin l\xc3\xa4hettin\xc3\xa4, raitiovaunun rahastajana ja satamaty\xc3\xb6l\xc3\xa4isen\xc3\xa4.\n_START_SECTION_\nAmmattiyhdistystoiminta\n_START_PARAGRAPH_\nBevin valittiin Bristolin sataman lastaajien sihteriksi vuonna 1910 ja kansalliseksi organisoijaksi vuonna 1914. H\xc3\xa4n oli j\xc3\xa4rjest\xc3\xa4m\xc3\xa4ss\xc3\xa4 satamaty\xc3\xb6l\xc3\xa4isten ammattiliittoa ja sen johtajana h\xc3\xa4n esti Britannian avun puolalaisille Puolan\xe2\x80\x93Neuvosto-Ven\xc3\xa4j\xc3\xa4n sodassa vuonna 1920. Bevin oli perustamassa Britannian kuljetusalan ty\xc3\xb6ntekij\xc3\xb6iden ammattiliittoa TGWU:ta vuonna 1922 ja oli sen johtaja vuosina 1929\xe2\x80\x931940 ja osallistui ammattiliittojen yhdist\xc3\xa4miseen. H\xc3\xa4n edusti Ty\xc3\xb6v\xc3\xa4enpuolueen oikeistosiipe\xc3\xa4 ja suhtautui kriittisesti juutalaisten suoraan toimintaan, sill\xc3\xa4 h\xc3\xa4n katsoi sen kohdistuvan Britanniaa vastaan. H\xc3\xa4n oli suunnittelemassa yleislakkoa vuonna 1926. Bevin muutti suhtautumistaan kommunisteihin saatuaan huonoja kokemuksia ammattiyhdistyspolitiikassa._NEWLINE_Puoluepoliikkaan Bevin ei luottanut, vaikka olikin ty\xc3\xb6v\xc3\xa4enpuolueen j\xc3\xa4sen sen perustamisesta l\xc3\xa4htien. H\xc3\xa4n uskoi ennemmin suoriin neuvotteluihin ja viimeisen\xc3\xa4 toimenpiteen\xc3\xa4 lakkoon. Puoluejohtaja Ramsay MacDonaldin kanssa h\xc3\xa4nell\xc3\xa4 oli huonot v\xc3\xa4lit._NEWLINE_My\xc3\xb6hemmin Bevin kiinnostui ulkopolitiikasta ja oli fasismin vannoutunut vastustaja. Vuonna 1935 h\xc3\xa4n hy\xc3\xb6kk\xc3\xa4si voimakkaasti puolueen pasifisteja vastaan, mik\xc3\xa4 johti puoluejohtaja George Lansburyn eroon ja Clement Attleen nousuun johtoon. Vuonna 1938 h\xc3\xa4n oli neuvottelemassa palkallisten vapaap\xc3\xa4ivien j\xc3\xa4rjest\xc3\xa4misest\xc3\xa4 Yhdistyneitten kuningaskuntain ammattillisessa keskusj\xc3\xa4rjest\xc3\xb6ss\xc3\xa4. T\xc3\xa4m\xc3\xa4 johti palkallisten vapaap\xc3\xa4ivien maksamiseen 11 miljoonalle ty\xc3\xb6ntekij\xc3\xa4lle kes\xc3\xa4kuussa 1939.\n_START_SECTION_\nMinisteriura\n_START_PARAGRAPH_\nBevin toimi ty\xc3\xb6v\xc3\xa4enpuolueen ministerin\xc3\xa4 ja Churchillin sodanaikaisen hallituksen ty\xc3\xb6voimaministerin\xc3\xa4, jolloin h\xc3\xa4n oli l\xc3\xa4hes yksinvaltaisesti vastuussa sotataloudesta ja ty\xc3\xb6voiman k\xc3\xa4yt\xc3\xb6st\xc3\xa4, sek\xc3\xa4 Attleen hallituksen ulkoministerin\xc3\xa4 vuosina 1945\xe2\x80\x931951. Valmiuslaki antoi k\xc3\xa4ytt\xc3\xa4\xc3\xa4 valtaa Bevinille  ty\xc3\xb6voiman k\xc3\xa4yt\xc3\xb6ss\xc3\xa4 ja  my\xc3\xb6s vahvistaa ammattiliittojen neuvotteluasemaa  sodan j\xc3\xa4lkeen.Sodan aikana Bevin oli vastuussa  l\xc3\xa4hes 48\xc2\xa0000 asevelvollisen ty\xc3\xb6st\xc3\xa4 kivihiiliteollisuudessa (n\xc3\xa4m\xc3\xa4 ty\xc3\xb6ntekij\xc3\xa4t tunnettiin nimell\xc3\xa4 Bevinin pojat). H\xc3\xa4n k\xc3\xa4ytti asemaansa turvataakseen merkitt\xc3\xa4vi\xc3\xa4 parannuksia ty\xc3\xb6v\xc3\xa4enluokan ihmisten palkkoihin ja ty\xc3\xb6oloihin. Bevin etsi keinoja luoda L\xc3\xa4nsi-Eurooppaan yhdess\xc3\xa4 sotilasliitto. Yksi varhainen yritys oli Dunkerquen sopimus Ranskan kanssa vuonna 1947.  H\xc3\xa4n tuki voimaasti kansanvaltaisesti valittujen edustajien valitsemista YK:hon, mik\xc3\xa4 ei koskaan toteutunut. Antikommunistina h\xc3\xa4n tuki vahvasti Yhdysvaltoja kylm\xc3\xa4n sodan alkuvuosina, Marshall-apua ja Natoa ja oli my\xc3\xb6s aloitteentekij\xc3\xa4n\xc3\xa4 OEEC:n perustamisessa. Bevin vastusti sionistien ajamaa Palestiinan juutalaisvaltiota, palautti juutalaismaahanmuuttajia takaisin Euroopan pakolaisleireille ja oli raivoissaan terrorihy\xc3\xb6kk\xc3\xa4yksist\xc3\xa4 brittijoukkoja vastaan._NEWLINE_Bevin osallistui muun muassa Potsdamin konferenssiin vuonna 1945, Pariisin ulkoministerikokoukseen ja Lontoon konferenssiin vuonna 1947. H\xc3\xa4n joutui kiistoihin Neuvostoliiton ulkoministeri Vjat\xc5\xa1eslav Molotovin kanssa Lontoon konferenssissa joulukuussa 1947, eik\xc3\xa4 siell\xc3\xa4 p\xc3\xa4\xc3\xa4sty yksimielisyyteen Neuvostoliiton sotakorvauksiin Saksalta ja Saksan jako tuli v\xc3\xa4ltt\xc3\xa4m\xc3\xa4tt\xc3\xb6m\xc3\xa4ksi.'